LidanRubinov/Halacha-QA huggingface dataset:
שאלה: גזל זמן על ידי אלמנה: אני לומדת בקורס שמתקיים בבית המורה. נקבעה שעה לתחילת השיעור, 9.30. אני מגיעה לשיעור ראשונה באופן קבוע. חלק מאחרות ב15 -20 דקות ואשה אחת מאחרת באופן קבוע בשעה ואפילו שעה ומחצה. המורה מתחילה את השיעור לא לפני 10.00!, כי הרי אינה יכולה להתחיל איתי ועם אולי עוד אחת. בשיעור האחרון שהיה העשירי העזתי להעיר למאחרת הכרונית, שבמקום עבודתי במהלך 30 שנה היה נהוג להגיע ולהעביר כרטיס. גם המורה העירה לה ושאלה איך היא מתייחסת למאחרים לקורסי יעוץ הורי, שהיא (המאחרת) מעבירה. מיד החלה מתקפה מצד ה"ננזפת" שכעת הרסנו לה את כל האנרגיות. המורה מיד התנצלה, אני לא. על כף המאזניים מצידי עומד על הפרק המשך השתתפותי בקורס הבא כיון שאיני יכולה להשלים עם התנהגות כזאת. אני תוהה ביני לביני מדוע המורה מתחנפת ממש לאשה זו. עלי לציין שהיא אלמנה. האם מצבה מקנה לה אפשרות לגזול מזמנם של אחרים?
תשובה: עצתי לך לשוחח עמה אישית בנחת.
שאלה: נטילת ידים במים מהקומקום: האם מותר לי להוסיף למי נטילת הידים מים מהקומקום על מנת לחממם, האם יש הבדל האם הרתחתי את המים למטרה זו במיוחד?
תשובה: מותר להוסיף. הרב שמואל הולשטיין
שאלה: כשרות מזוזות: 1. האם מזוזה בה האות י ללא עוקץ דר"ת כשרה? 2.האם חייב להיות רווח של אות אחת בין כל 2 מלים (גם אם המלה הראשונה מביניהן מסתיימת באות י )?
תשובה: 1. יש פוסקים המכשירים ויש פוסקים שלא, ולכתחילה ראוי להקפיד על כך. 2. כן.
שאלה: היחס לכתבי פילון האלכסנדרוני: מה יחסינו לכתבי פילון האלכסנדרוני? ראיתי בספר נזיר אחיו התייחסות ארוכה בנושא אך לא הצלחתי להבין אם היא חיובית, שלילית או "תוכו אכל קליפתו זרק". אני שואל זאת משום שראיתי ב"נזיר אחיו" התייחסויות קיצוניות לצד החיובי ולצד השלילי.
תשובה: לנו יש הדרכה של ח, שכל ספר שלא קיבל את האישור של ח, יש להתייחס אליו בספקנות. אפילו ספר "בן סירא", שיש ממנו כמה דברים שמובאים בתלמוד. שאר דבריו שלא קיבלו את האישור, אנו צריכים לבדוק האם דבריהם תואמים את דרך ח או לא. פילון האלכסנדרוני היה פילוסוף באלכסנדריה, במצרים, וקשה לקבוע חד משמעית את היחס שלנו אליו. לסיכום, אנו לא יכולים לקבל דברים מספרים שלא נמסרו לנו בקבלה.
שאלה: היתר מכירה בכשרות רבנות או בד"ץ : 1. מה לעשות אם יש אפשרות לקנות או היתר מכירה בתקופה שיש איסור ספיחין או יבול נכרי, אין מבחינתי לצערי אופציה לקנות אוצר הארץ, אשמח אם הרב יענה לי איזו משתי האפשרויות עדיפה? 2. היתר מכירה-יש אצלנו בחנויות ירקות סופר עם תעודה של רבנות רגילה רב השכונה האם זה סיבה להעדיף בד"ץ עם יבול נכרי?
תשובה: 1. שאלת אין אפשרות היא לא כל כך מובנת. שהרי כמעט בכל מקום בארץ יש אוצר הארץ, אלא זו שאלת טירחה וחשיבות. 2. אם הרבנות היא "רצינית", דהיינו שיש שם פיקוח טוב והמשגיחים והרב מסתובבים ויודעים את הנעשה בחנות, מהיכן הגיעו המוצרים וכדו' אפשר לסמוך. בברכת התורה והארץ הרב יהודה הלוי עמיחי
שאלה: מעבר דירה: אנו זוג נשוי עם ילדים מזה כ-10 שנים אנחנו גרים באזור חרדי ומאחר ואנחנו שייכים לחוג הדתיים הלאומיים קשה לי הדבר עד מאוד, על רקע זה נתגלעו מחלוקות ביני לבין בעלי שמרגיש נוח בסביבה שאנו גרים, על כן לדבריו אין לו סיבה לעבור. אני רוצה להדגיש שאני הולכת עם מכנסיים לכן אני מרגישה לא שייכת. אינני יודעת כיצד לפתור את הבעיה שכן הדבר מעיק עלי אשמח לקבל עצה כל שהיא.
תשובה: נכון לבחור מקום מגורים במקום שאפשר לחנך את הילדים חנוך טוב לתורה ולמצות ולמדות טובות. וגם ההורים בעצמם ימצאו לעצמם חברה טובה שתוסיף להם ותקדם אותם. אם את מציעה לבעלך לעבור למקום שתמצאו שם את המעלות הטובות הללו, מקום שיש בו חברה דתית מגובשת ומחזקת לכם ולילדים יותר מבמקום בו אתם נמצאים, אזי יש הצדקה לבקשתך לעבור.
שאלה: נסיעה מירושלים בפורים משולש: מי שצריך להיות מחוץ לירושלים בשבת של פורים משולש - האם צריך לנסוע כבר ביום חמישי בערב על מנת להתחייב בפורים כלשהו, במידה ונוסעים רק ביום שישי (וחוזרים במוצ"ש) לא מתחייבים בשום מקום?
תשובה: נכון, מי שחושב לנסוע מירושלים ביום שישי, אם רוצה להיות חסיד, לכתחילה יסע קודם (עוד בלילה) כדי שיוכל לקיים את כל מצוות פורים כמו שצריך. היה פעם בירושלים פרופסור אחד שביום י"ד נסע לתל אביב, והפקיע עצמו ממצוות פורים, הוא אומר שזה לא הומני לחגוג ולציין יום שמחה על פגיעה בחפים מפשע. וגם כאן מי שיסע ביום שישי מירושלים מפקיע את עצמו מהמצווה. שהרי ביום שישי לא אומר "על הניסים", וסעודת פורים גם לא עושה, כדי להתחייב בסעודת פורים צריך להיות בירושלים ביום ט"ו.
שאלה: להתכוון בשמונה עשרה: מה יעשה מי שקשה לו להתרכז בתפילה בעצימת עיניים, ומאידך תפילה מתוך סידור גורמת לו לדקלם בלי לחשוב?
תשובה: האפשרות לכוון בתפילה תלויה בהכנה שאדם עושה לקראת התפילה. ההכנה יכולה להיות בלימוד על התפילה ולאו דווקא לפני התפילה. אך לפני התפילה עליו לחשוב על מה שלמד ולהכין את עצמו וזה יסייע לו להתרכז בתפילה. התפילה היא עבודה גדולה ורק אם משקיעים בה זוכים להתפלל בכוונה.
שאלה: מעבר וישיבה לפני מתפלל: בעניין מעבר וישיבה לפני המתפלל. במקום שאני מתפלל רבים נוהגים להתפלל הרבה זמן. מאחורי ישנו אדם שמתפלל הרבה זמן, וכן מסביבי. אני שואל את השאלה אחרי שכבר דברתי עם מי שמאחורי, והוא הבטיח להשתדל לקצר בתפילה, אבל זה לא כל כך הולך לו, וגם אני לא רוצה לפגוע בתפילה שלו. א. האם יש איזשהי אפשרות להקל במקרה כזה באיסור המעבר לפני המתפלל? ב. האם במקרה כזה אפשר להקל באיסור של לשבת בארבע אמות של תפילה? אני שואל על מקרה שאני לא לומד תורה. ג. אם אני לומד תורה באותו זמן, שאז הגאונים מקילים בישיבה סמוך לארבע אמות של תפילה, האם אני צריך כל רגע ורגע ללמוד תורה, או שאם אני פותח את המחשב (זה לוקח דקה שלמה), או כותב במחשב (ולא מוציא את הלימוד מפי), או כל דבר אחר "מסביב ללמוד", אבל בהחלט לא ממש ללמוד, האם אפשר להקל בזה ולא צריך לחכות שהאנשים מסביבי יסיימו את התפילה? ד. לפעמים ישנם מקומות ישיבה של אנשים שהם לפני המעבר, כך שאי אפשר להגיד להם להתפלל במקום אחר. במקרה שהם מאריכים בתפילה מותר לעבור לפני המתפלל? יצא לי כמה פעמים שלא יכולתי לצאת מהבית מדרש כי בכל המעברים היו כאלו אנשים שהתפללו במקומם. לא נעים לי להעיר לאנשים לקצר את התפילה כי עד שיש מקום שאנשים מנסים להתחזק בתפילה אני לא רוצה להפריע לזה.
תשובה: א. אם הוא מתפלל במקום מעבר לציבור, זה פשיעה מצד המתפלל שעובר שם. יש על זה ב"דעת תורה" של המהרש"ם באורח חיים, אם אדם נעמד להתפלל במעבר, מותר לאחרים לעבור. אך אם זה לא במעבר, וזהו מקום קבוע לתפילה, והמתפלל מאריך, יש בעיה לעבור. אכן, אותם צדיקים צריכים לחשוב גם על האחרים ולא להכשיל אותם. שיתפללו בקידמת בית המדרש או במקום שאחרים לא צריכים לעבור. לא לחינם אמרו ח "לא עם הארץ חסיד", אם אתה רוצה להיות חסיד, תחשוב גם שלא יגרם נזק או תקלה למישהו אחר. ב. גם בזה יש בעיה, לשבת. אלא אם כן ישב קודם, ואז יש דיון האם צריך לקום. אבל לכתחילה אין לשבת. ג. אין זה משנה האם אתה קורא מתוך הספר או מתוך המחשב. ד. האנשים המאריכים בתפילתם צריכים לחשוב שלא יכשילו אנשים אחרים, ואם אדם יודע שמאריך בתפילתו, עדיף שיתפלל במקום אחר.
שאלה: תחילת זמן איסור קירבה ליולדת: לגבי הזמן בו נאסרים איש ואשתו במהלך הלידה, נשמעים פסקים שונים. הרב שלמה לוי אוסר משום פתיחת הקבר מפתיחה של 4 ס"מ. הרב קנוהל מתיר עד לראיית דם. ושמעתי, אך איני יודעת אם זה מדוייק, שהרב ליכטנשטיין מתיר לפי הדעה המקילה של היתר עד לראיית דם רק כאשר הבעל הוא המלווה היחיד של האשה. רציתי לדעת את פסק הרה"ג אריאל בעניין זה. וגם, קראתי תשובה של הרב, שמותר לבעל לעזור לאשתו פיסית ע"י לבישת כפפות. האם זהו היתר לכתחילה, בכל מצב או רק כאשר יש צורך גדול, והאם גם לאחר ראיית דם?
תשובה: אין שיעור מדוייק לרגע האיסור. כולם מסכימים שדם אוסר אך יש אומרים שפתיחה של 4 אצבעות אוסרת ויש אומרים צירי לחץ ויש אומרים כשקשה לה ללכת לבד. שימוש בכפפות מקל את אך לא מתיר לגמרי. ויש להשתמש בהן רק כשהאשה מרגישה צורך גדול בתמיכה. שיהיה בשעה טובה.
שאלה: אבא שמקלל ילדיו: האם כל קללה שאבא מקלל היא בהכרח עוברת על ילדיו? למשל גם אם אתה ר עם אבא שלך, אבל כל דבר קטן מעורר את העצבים שלו, והוא מקלל שזה כבר יוצא מכלל שליטה. וכמה שאומרים לו שאסור הוא ממשיך לקלל ואנחנו באמת מנסים להיות איתו ר אבל הוא ממשיך לקלל! איך אני יכולה לעשות איזהו משהו שהקללות של אבא לא יעברו על הילדים? הילדים דתיים שומרי מצוות אבל לא חבל שבגלל שהאבא מקלל לילדים יחיו חיים לא טובים מה ניתן לעשות במצב זה?
תשובה: לא צריך לשים לב לקללות שנאמרות מחוסר שליטה. הדבר המדאיג הוא שהקללות אם הם נאמרות שלא בצדק הן חוזרות למי שמקלל. וזה חבל מאד. מכל מקום אין את צריכה להיות מודאגת שזה יפגע בילדים.
שאלה: דין אישה שהרגה בשגגה מהתורה?: ידוע שהתורה כתובה המון בלשון זכר וההלכה שוות ערך גם לאישה. לאחרונה דנו בנושא ערי מקלט שההורג בשגגה נמלט אליהן. לאחר חיפוש ארוך ומעמיק לא מצאנו שום מקום המזכיר מהו דינה של אישה שהרגה בשגגה, האם צריכה היא להימלט לעיר מקלט. האם דין האישה בעניין זה שווה לדין האיש או שדינה שונה או שאכן אין דין בעניין זה? וכמובן אשמח אם הרב יפנה גם כן למקור התשובה.
תשובה: כל מקום שאין מיעוט מיוחד לנשים, גם האישה בכלל, וחלים עליה כל הדינים. יש הבדל בין מצוות עשה למצוות לא תעשה. במצוות לא תעשה, כגון של "לא תהרוג נפש" אין הבדל בין גברים לנשים. וגם במצוות עשה שלא צמודות לזמן, גם נשים חייבות. הרבה פעמים "איש" בא למעט אישה, אך כשאין מיעוט מיוחד, זה כולל גם אישה. ואם כן, בפשטות נראה, שגם אישה שהרגה בשגגה צריכה לגלות לעיר מקלט.
שאלה: שימוש במעבד מזון בשרי לפרווה וחלבי: יש לי מעבד מזון (פוד פרוססור) בשרי אשר מדי פעם אני משתמשת בו לטחינת בשר, אך רוב הזמן לטחינת ירקות. האם אני יכולה להכין בו, עם אותו להב מתכת, בצק פרווה אשר מיועד לעוגות פרווה או חלביות, אם כן, האם הוא צריך להיות כלי שאינו בן יומו אם טחנתי בו בשר?
תשובה: לאחר שטחנת בו בשר, תנקי אותו טוב-טוב ותערי עליו מים רותחים כדי לנקות לגמרי, שלא ישאר שם שום שומן וטעם.
שאלה: טעימות אוכל בסופר: הציעו לי לעבוד בתור אדם שמציע לאנשים בסופר מרקט לטעום חלק ממוצרי מזון לצורך פרסום. האם מותר לעבוד, שהרי בידוע שיש הרבה שאוכלים על מנת לטעום לא לצורך בדיקה אלא לאכול על מנת להנות מהאוכל, וובידוע שהם לא מברכים, האם מותר לעבוד בכך?
תשובה: לענ"ד יש בזה מסייע לדבר עבירה שהרי בלעדי שתושיט לו את הכפית עם המאכל לא היה יכול לאכול ולכן אם אתה יכול למצוא עבודה אחרת עדיף.
שאלה: שליח ציבור פוגם בברית: אני התחלתי להיות שליח ציבור לאחרונה מאז שאבי נפטר, אני בשנת האבל. אני די צעיר ורק מאז שהוא נפטר התקרבתי חזק לקדוש ברוך הוא. התחלתי לעלות כשליח ציבור בתדירות קבועה בבית כנסת. מה שקרה הוא שפגמתי בברית בלא כוונה תוך כדי שינה. האם שליח ציבור שפגם בברית ללא כוונה רשאי לעלות כשליח ציבור? האם שליח ציבור שפוגם בברית באופן כללי רשאי לעלות כשליח ציבור? במידה ונאסר עלי בגלל פגימת הברית לעלות כשליח ציבור מה עלי לעשות כדי לחזור ולעלות שוב כשליח ציבור מכוון שאני בשנת האבל?
תשובה: אם אתה משתדל לשמור על עצמך ומה שקורה הוא שלא ברצונך. אתה יכול להמשיך להתפלל כשליח צבור. אני מברך אותך שתגדל בבריאות ביראת שמים ושתיהיה שליח צבור טוב ויתקבלו תפילותך.
שאלה: לדבר אמת במסחר: אני עובד זמנית כקופאי במכולת מקומית, לעתים רבות פונים אלי לקוחות ושואלים שאלות ואני משתדל לענות את האמת, לדוגמא (שאני ממציא): באה אישה שמנה,שלוקחת קופסה דגני בוקר שעליה פירסום כי הדבר מועיל לדיאטה ושאלה אותי אם באמת הדבר מועיל, בראותי את הדגנים מלאים בדבש ושוקולד אני עונה שאני לא מאמין לפירסום ואם היא כבר שואלת אותי שלא תסמוך על כך, מיד בעל המכולת אומר לי שתוק, גוער ורומז לי כי לפי שיטתי לא ימכרו שום דבר. בהנחה שהאישה מוותרת על המוצר, האם מה שעשיתי מותר, האם לא הפסדתי את בעל הבית?
תשובה: הדבר ברור שאם היה מדובר על מקרה שהכתוב על האריזה הינו שקר מוחלט, ודאי שהיה עליך חובה לידע את הקונה ובמיוחד שהיא שאלה אותך, שכן יש בפרסום דברי שקר על טיב המוצר משום איסור הונאה שחל גם על המוכר עצמו, ולכן ודאי שאינו יכול לכוף אותך להשתתף עימו בעבירה. אומנם במקרה המדובר לפנינו אין זה ברור שיש פה שקר כי כוונת המפרסם היא שמי שיאכל רק את זה לארוחת בוקר הדגן יעזור לפעילות מעיים ולהורדה במשקל וכדומה, ולכן אין פה הונאה וממילא אתה בתור עובד שתפקידו לסייע למוכר לא יכול להזיק לו בדבריך מפני שיש בזה משום הפרת תנאי העבודה. ולכן במקרים שלא ברור השקר וכד' עליך לומר שאינך יודע! אומנם יש להעיר שלאדם חיצוני ברור שמותר לייעץ כאשר שואלים אותו לחוות את דעתו על המקח. הרב חננאל פאטשינו.
שאלה: כפות הגשה מפלסטיק: יש לנו כפות הגשה מפלסטיק ואיננו זוכרים האם השתמשנו בהם כחלביות או כבשריות ויתכן שבטעות השתמשנו גם וגם. (לעיתים השתמשנו בהם גם כדי לערבב בתוך הסיר כשהוא חם), האם יש להם תקנה או שצריך לזרוק אותם?
תשובה: אפשר להגעיל כלי פלסטיק, ולכן תגעילו אותם.
שאלה: ברכת שהכל ומים אחרונים: 1. כשאני נמצאת בבית אני מברכת על שתיית מים (ברכה ראשונה ואחרונה) פעם אחת, אלא אם כן יצאתי מהבית או שעברה שעה, רציתי לדעת האם כשאני אוכלת ארוחה שברכתה שהכל אני צריכה עדיין לברך לפני הארוחה ואחריה או שהברכה על המים פוטרת את הברכה על האוכל? 2. הבנתי שאחד מההסברים למים אחרונים לאחר אכילת לחם היא מפני שהאכילה מספקת את התאוות ועצם האכילה מורידה מערך הקדושה וכדי לברך ברכה אחרונה צריך קודם ליטול ידיים (לחזור אל הקדושה) ואז לברך, אז לא ברור לי למה לא נוטלים ידיים לפני ברכה אחרונה של בורא נפשות או מעין שלוש?
תשובה: 1. ברכת שהכל פוטרת את כל המאכלים ששייכים לברכה זו, גם ברכה על מים יכולה לפטור סעודה שלמה של מאכלי שהכל. 2. מים אחרונים תוקנו רק לצורך ברכת המזון, שכן היא ברכה מן התורה, שנאמר: "ואכלת ושבעת וברכת את ה' אלקיך", מה שאין כן בשאר הברכות שאינם אלא מדרבנן, ודרך אגב ישנם עוד טעמים למים אחרונים, והטעם שכתבת הוא לא העיקרי שבהם.
שאלה: ברכות השחר (לאשכנזים): האם מותר לי להגיד את ברכות השחר (עד הנחת תפילין) בבית הכנסת?
תשובה: כן! הרב שמואל הולשטיין
שאלה: פתיחת הדלת לכלב שאמור להיות קשור: אני חי עם שותף בדירה. לשותף יש כלב ובסיכום שנעשה בינינו בזמן שהכלב בחדר השותף הכלב חופשי ואם הוא יוצא מחדרו לסלון וכד הוא צריך להיות קשור. באחד הפעמים פתחתי את דלת הבית והכלב ברח החוצה ונדרס וכעת השותף תובע ממני פיצויים. מי אשם? אם אפשר מקורות עקריים אשמח מאוד
תשובה: כלל גדול בדיני ממונות הוא שכל מה שמתנים הצדדים ביניהם התנאי קיים והולכים על פיו. הבעיות מתחילות כאשר אין הסכמה על עצם התנאי, או על תוכנו ופרשנותו. לפי דבריך, היה ביניכם תנאי ברור שעל הכלב להיות קשור אלא אם כן הכלב נמצא בחדר השותף ואז הוא רשאי להיות חופשי. אם הכלב אינו בחדר ומסתובב בבית חופשי, הרי שזה בניגוד לסיכום ביניכם ובוודאי שהאחריות על השותף למקרה של נזק. כאשר פתחת את דלת הבית, הכלב ברח החוצה ונדרס, הדבר קרה על ידי פשיעתו של השותף. לכן, תביעתו של השותף לפיצויים נדחית. אמנם, אם לא היה תנאי ביניכם ופתחת את הדלת והכלב ברח ונדרס, אז היה לכאורה מקום לדון, אך האמת שאפילו אז היית פטור מדין גרמא, ודומה למקרה של הפורץ גדר בפני בהמת חברו שפטור בדיני אדם וחייב בדיני שמים. ויש מחלוקת בפוסקים האם מעשה זה מוגדר כגרמא שפטור או דינא דגרמי שחייב, אך גם הדעה המחייבת סוברת כן דווקא אם התכוון להזיק על ידי המעשה, אך אם לא התכוון להזיק, לכל הדעות הוי גרמא ופטור. לכן במקרה שלכם, שלא התכוונת לכך שהכלב יברח על ידי פתיחת הדלת, אפילו אם לא היה תנאי ביניכם היית פטור. הרב ניר אביב. מקורות: כל תנאי שבממון תנאו קיים, בבא מציעא צד., שו"ע חו"מ סימן צז סעיף ח'. פורץ גדר בפני בהמת חברו, בבא קמא נה:,שו"ע חו"מ סימן שצ"ו סעיף ד, ונו"כ שם. בהגדרת דינא דגרמי, בבא קמא ק.,תוס' בבא בתרא כב:,ורא"ש שם (ב,יז), ולהלכה חו"מ סימן שפ"ו.
שאלה: משנה במסכת מקוואות: משניות, מקוואות פרק א משנה א. אני לומד עם קהתי. "שתה טמא ושתה טהור - טמא". קהתי: שמא במים ששתה הטהור היתה טיפה שנפלה מפיו של הטמא בחזרה לתוך הגבא, וטימאה את כל המשקים שבפיו. אותה טיפה טמאה לא נטהרה בהשקה במי הגבא שהרי אין בהם 40 סאה. ואינה מתבטלת במים שבגבא ". ואילו בהמשך, באותה משנה: "ואם לא הדיח טהור", אומר קהתי:". המים שהוציא עם הככר לא נתלשו ברצון לפיכך לא נטמאו מן הטיפה, וכיון שלא נטמאו המים בטלה הטיפה ברוב המי הטהורים." השאלה שלי: למה לעיל "אינה מתבטלת במים שבגבא", וכאן: "בטלה ברוב"?
תשובה: כשהמים מחוברים בקרקע הם אינם מקבלים טומאה ואינם מטהרים מים שנפלו לתוכם ברוב אלא רק כמקווה בארבעים סאה. בתחילת המשנה מדובר במים פחות מארבעים סאה המחוברים בקרקע והם אינם נטמאים ומסיבה זו גם אינם מטהרים את הטיפה אבל בסוף המשנה מדובר על מים שהוא תלש (ניתק) מהקרקע והם אינם מקבלים טומאה משום שלא הוכנו לקבלת הטומאה, כי הוא לא רצה לנתקם, אבל מבטלים את הטיפה הטמאה ברוב כי הם אינם מחוברים לקרקע.
שאלה: יין נסך ובת מחללת שבת: לאחרונה התברר לנו לצערנו כי בתנו אינה שומרת מצוות וכן מחללת שבת. לפי מה שידוע לנו, יין נסך הוא גם כן כשנגע בו אדם המחלל שבת בפרהסיה. כיצד עלינו לנהוג כאשר היא מגיעה לביתנו לשבתות חג פורים פסח? (מה עוד שאיננו רוצים ליצור מתיחות רבה על מה שכבר יש כיום).
תשובה: אם המחלל שבת נוגע בבקבוק, זה לא אוסר. אבל אם שפך את תוכנו, זה אוסר. ולכן, כשמגיעה לשבתות, אין לתת לה למזוג יין. ואם זה יין מבושל אין בזה בעיה של יין נסך או אם זה מיץ ענבים שעובר פיסטור (ונחשב בישול לעניין זה), היא לא אוסרת. וכן, גם אם שפכה, אסרה רק את מה ששפכה, ולא את מה שנשאר בבקבוק. זה נקרא "ניצוק חיבור", אם אדם מוזג יין כשר לתוך יין נסך שאסור בהנאה, גם מה שנשאר בבקבוק למעלה הוא נאסר מדין ניצוק שמחבר את זה אבל אם היין נאסר רק בשתיה (כמו אם שפכו מחלל שבת), אינו אוסר את היין שנשאר למעלה בבקבוק מדין ניצוק. בקיצור, תקפידו לא לשתות יין שהיא מוזגת.
שאלה: שיעור זמן משקים פתוחים: ישנם גמרות שעוסקות בדיני משקים פתוחים. אומרים האחרונים ששיעור משקה פתוח הוא כדי שהנחש ילך ממאורתו למשקה ובחזרה. האם ישנו שיעור כללי (שעות,דקות) לזמן זה, והאם זמן זה שונה בין בבית לבין טיול בארץ?
תשובה: הרמ"א ביורה דעה מביא שבזמננו (הוא מדבר על חו"ל) הנחש, הרחש הזה, לא כל כך מצוי שיסתובב בבתים. ולא נהגו להחמיר בנושא של משקה גלוי, בניגוד לדורות הקודמים. למעשה, כבר התוספות אומרים שבזמננו לא כל כך הקפידו מפני שזה לא מצוי כפי שהיה בדורות הקודמים, שהרחש הזה הסתובב בבתים. ולכן, בדיעבד, וודאי שאין לאסור את זה.
שאלה: טלוויזיה לילדה בת שמונה: אני בת שמונה ורציתי לשאול אם מותר לי לראות טלוויזיה?
תשובה: הייתי מאוד מאוד ממליץ על כך, שלא כדאי לצפות. המון דברים ממה שמראים בטלויזיה זה דברים שלא תואמים את קדושת החיים, שפוגעים בגדרי הצניעות. לא טוב שילדים בגילך ואף יותר מבוגרים יראו דברים שליליים. אדם גדול יכול לעשות הבחנה, מה ראוי לראות. אבל בגיל צעיר יותר, וודאי שלא כדאי לצפות בטלויזיה. תשמעי מוזיקה, תתעסקי בדברים אחרים, אבל דברים שרואים הם נקבעים במודעות הרבה יותר ממה שנשמע דרך האוזן. לכן, מומלץ שלא תראי. עד שנזכה שהטלויזיה תהיה על טהרת הקודש, אבל בנתיים, לפי המציאות של היום, השלילה גוברת על החיוב (בלשון המעטה), ולכן יש להימנע מכך.
שאלה: שבת ו בית: אני בת 25 נשואה פלוס אחד בעלי שומר שבת ולי קשה עם זה מאוד. אני שומרת שבת וזה גורם לי למריבות איתו אנחנו נשואים שנה וחצי וכל המריבות שלנו הם רק על השבת. ניסיתי להגיע איתו להסכם שאני אכבד אותו בשבת לא לעשן בתנאי שהוא יסכים לנסוע בשבת והוא לא מוכן. וזה מפני שהוא עובד כל השבוע 16 שעות ביום ואין לנו זמן להיות ביחד איתו ועם הילד. רציתי לדעת מה אתה יכול לייעץ לנו בשביל בית?
תשובה: אתם זוג צעיר ויש לכם ילד אחד. הדבר החשוב ביותר הוא שאתם תבנו את חיי המשפחה באהבה ותמנעו ממריבות. שמירת שבת זו מצוה גדולה והיא יכולה להביא אושר גדול לחיי המשפחה שלכם. כל השבת תהיו ביחד ותפתחו את הקשר ביניכם. אני מבין שאת לא הורגלת בשמירת שבת אך אם תתרגלי תווכחי שהשבת בבית במנוחה היא נותנת המון. אני חושב שבענין זה עליך לוותר וזה יהיה לטובתך. העם היהודי מסר את נפשו על שמירת שבת, השבת היתה מהיסודות של האמונה. אם קצת תלמדי על ערך השבת בישראל לא יעלה על דעתך לוותר על מצוה גדולה זו.
שאלה: פגישות לפרודה בהליכי גרושין: 1. האם לאשה, שנמצאת בהליכי גירושין, ופרודה למעלה משנה, מותר להכיר גברים דרך אתרי שידוכים באינטרנט? 2. האם מותר לה להכיר גברים ולשוחח בשיחות טלפון? 3. האם מותר לה להיפגש עם גברים? כמובן שמדובר רק בגברים יראי שמים, תלמידי ישיבות, והכל בידיעה ברורה שרק אחרי הגט (שהיא מחכה לו מאד) היא תכניס את הקשר להילוך גבוה (אם הקשר באמת יתאים) שיביא לחתונה בסופו של דבר בע"ה. ואם הקשר לא מתאים היא תפסיק אותו ברגע שתגיע למסקנה (בלי קשר לקבלת הגט).
תשובה: מצד הדין היבש אולי מותר, אך אינני חושב שנכון לנהוג כך. כל זמן שלא נגמרו ההליכים, אין לעשות זאת. כל זמן שאת מבחינה הלכתית נשואה, לא שייך שתתקשרי עם גברים אחרים. אם התגרשת, מותר לך. למרות שמבחינת הנישואין, את צריכה להמתין שלשה חדשים.
שאלה: רשת צלייה חשמלית: אודה לכם אם תוכלו להבהיר לי מה דינה של רשת צלייה חשמלית (ספירלה המונחת תחת רשת מתכת) המתלהטת עד שהופכת אדומה לגמרי לעניין צליית בשר, כבד וכו?
תשובה: זו אש לכל דבר. השאלה רק עם המתקן כשר לצליה מסיבות אחרות, כגון: אם הוא לא סגור והאדים אינם חוזרים ומבשלים את הכבד או אם אין בו מים וכדו'.
שאלה: לידה בשבת: אנחנו בעז"ה אמורים ללדת בזמן הקרוב לכן רציתי לשאול את הרב כמה שאלות. אשמח אם הרב יתן מקור סברא וכו. 1) אני גר בקרית ארבע וצריכים ללדת בירושלים האם אני צריך לעשות ערוב תחומין כדי למנוע איסור תחומין לפחות באלפים אמה ראשונים? 2) בענין הדרך באוטו, האם צריכים לנסות ולעשות כמה שפחות פעולות כגון: בלי ברקס, וינקר, ללחוץ על הגז וכו? 3) אוטו בגיר אוטומטי ואין גוי בבית חולים, האם יכולים לכבות את האוטו, איך? 4) איך עדיף לנסוע ע"י אוטו או אמבולנס, למה? 5) האם אפשר לקחת פלפון ארנק כשנוסעים באוטו או באמבולנס? 6)מצלמה ששמים בתיק ואז התיק הופך לבסיס של דבר אסור ומותר (ברור ששמים דבר יקר ערך בדבר המותר כגון יין לקידוש או חלות) ושנוסעים באמבולנס לכאורה זה רק מקום פטור כיוון שזה מעל 10 טפחים ומותר להעביר כך מצלמה או דברים אחרים לביה"ח?
תשובה: 1. אין משמעות לערוב תחומין של 2000 אמה כשבלאו הכי יוצאים מעל לתחום של יב מיל. 2-4. יש להעדיף אמבולנס מכמה סיבות, יש לו מנוע חזק יותר וסירנה ולכן יכול לנסוע מהר יותר, כמו כן, יש לו קשר ישיר עם בית חולים ותחנת מד"א למקרה של צורך והנהג יודע ליילד. 5-6. יש לטלטל רק דברים שיש בהם פיקוח נפש. אם באותו תיק נמצאים גם דברים נחוצים מאוד אע"פ שאינם צורך פיקוח נפש אין צורך להוציאם ומותר לטלטל את כל התיק משום ריבוי בשיעורים באיסור דרבנן. לדוגמא: תהילים, פלאפון, אוכל וכדו'.
שאלה: דינים שונים של פורים: 1) בביתי מתקיימת קריאת מגילה לנשים ויש שם אשכנזיות וספרדיות וראיתי שלאשכנזים מברכת האשה "לשמוע." ולספרדים מברך בעל הקורא (למרות שיצא ידי חובה) "על מקרא מגילה", כיצד עדיף לברך במקרה כזה? 2) ברכת הרב את ריבנו בסוף המגילה - ראיתי שהרמ"א כותב שצריך לזה מנין, האם גם המחבר סובר כך? 3) האם מנין נשים יכולות לברך? ( ראיתי שהרמ"א מסתפק בענין אחר האם 10 נשים זה מנין או לא לכאורה יוצא מפה הדין הרגיל שספק ברכות להקל ולכן מנין נשים לא יברכו אבל כל ענין הברכה לענ"ד זה ענין של פירסום נס ולכאורה אין הבדל בין גברים לנשים ואז כן יכלו לברך.) 4) האם אבל יכול להיות חזן בפורים? 5) אבל לא שולחים לו משלוח מנות אבל אם נגיד אחד בבית אבל, כגון: האמא אני יכול לשלוח לאבא או לבנו?
תשובה: 1. לנהוג על פי הרוב. 2. הספרדים מברכים גם ביחיד. 3. מספק גם עשר נשים אשכנזיות לא יברכו את ברכת "הרב את ריבנו". 4. לא. 5. כן.
שאלה: גזל הגוי ואזרחות צרפתית: היום סופר לי על התופעה הבאה: עולים מצרפת עם אזרחות צרפתית, מתחתנים כאן בארץ וכאשר האשה עומדת ללדת היא חוזרת לצרפת על מנת ללדת שם את התינוק, וכיוון ששם היא לא רשומה כנשואה, הרי שהיא נחשבת לאם חד - הורית וגם מצהירה על כך ומקבלת כסף מביטוח לאומי בצורה מוגדלת, וכך המשפחה מקבלת כל חודש את הקצבה הנ"ל, דבר שמאפשר למשפחה להתקיים בחלק מהמקרים האב הוא אברך. כאשר אני שמעתי סיפור זה, הייתי בהלם מוחלט. ללדת יהודי בחו"ל בשביל כסף? מה עם מדבר שקר תרחק וגזל? ידוע כי הפוסקים התריעו בחומרה על גזל הגוי אבקש את חוות דעתכם בנושא זה, מהם האיסורים שיש, אם אכן הם קיימים? מה ניתן לעשות? אזכיר כי מדובר לפחות במקרה הנוכחי שמעתי את זה מהאח של אותו אחד גם באנשים שלומדים תורה כל היום!
תשובה: על פניו זה נראה דבר לא ישר, הרי ברור שאם היו יודעים את האמת לא היו נותנים להם. הרי גם גוי אסור לרמות ב"ריש גלי", וודאי שאסור ללכת ולרמות גוי בצורה אקטיבית. זוהי הצהרת שקר לומר שהיא אם חד הורית אם היא נשואה. זה לא דרכה של תורה, ומי שיש בו יראת שמים אמיתית והוא בן אדם ישר, שימנע רגליו מהתנהגות כזו. בעניין ללכת לארץ המוצא כדי לרשום את ילדיהם כאזרחים באותה מדינה, ולקבל עבור זאת קצבה כלשהיא. כאן, אין הצהרה של שקר, האישה יולדת בארץ שהיא חיה בה, ולפי החוקים מי שבא לבקר שם גם מקבל קצבה (או אם יש חוק שמי שנולד בארץ ההיא מקבל קצבה, והיא יולדת שם), אבל אין הצהרת שקר. לעניין יציאה מהארץ לצורך זה, אם זקוקים לפרנסה, זה לא יותר גרוע ממה שהרמב"ם כותב שלצורך פרנסה, מותר לצאת לחו"ל.
שאלה: ימי האזכרה בשנת האבל הראשונה: אבי נפטר ב- יב בסיון תשס"ז. מתי עלי להפסיק לאמר קדיש, מתי חלים ימי האזכרה בשנה זו?
תשובה: המקום ינחם אותך. את הקדיש מפסיקים לומר אחרי 11 חודש, כלומר, י"א בניסן. מנהגי האבלות ממשיכים עד סוף 12 חודש, כלומר י"א באייר. האשכנזים עולים לקבר בתאריך הפטירה, י"ב בסיון ואילו להספרדים נוהגים בסוף 12 חודש. בשאר השנים, לפי כולם, תאריך האזכרה הוא ביום הפטירה.
שאלה: תאריך לניתוח?: בני בן השנתיים ושמונה חודשיים צריך לעבור ניתוח פוליפים כפתורים ושקדים. בין התאריכים שקיבלנו הם בתענית אסתר יג באדר ב. האם ביום זה מותר לעשות ניתוח? התאריכים הבאים שקיבלנו הם גם בראש חודש אדר ב. האם יש עניין ביום של ראש חודש? והתאריך הכי רחוק הוא בכ"ח באדר ב.
תשובה: ניתוח לתינוק בתענית אסתר מותר. רפואה שלמה.
שאלה: הלוואה מקופת בית הכנסת: האם מותר לגזבר הממונה על כספי בית הכנסת לקחת הלוואה לצורכי מצווה מקופת בית הכנסת, בהנחה שהגזבר יודע שהציבור אינו מקפיד על כך ושבחשבון בית הכנסת יש יתרה מספקת?
תשובה: אל תעשה זאת על דעת עצמך, אני מניח שיש בכל בית כנסת וועד גבאים, ותבקש שיאשרו לך את זה. אל תחליט על דעת עצמך, כדי לצאת מידי חשד.
שאלה: עיתוי ברכת הבנים בליל שבת: האם מותר לברך בין קידוש לנטילת ידיים? האם יש העדפה לברך לפני קידוש?
תשובה: לכתחילה יש לעשות את ברכת הבנים קודם. עד כמה שאפשר צריך להסמיך את הקידוש לסעודה.
שאלה: זריקת בגדים וחפצים של מת: האם אסור להעביר לזרוק ביגוד ודברים של הנפטר לפני שעוברת שנה, מה עושים אם כן זרקנו והעברנו?
תשובה: אפשר להשתמש או לתת למישהו שרוצה אם המשפחה לא רוצה, כולל את הנעליים שלו. יש כאלה שיש להם אמונות שאין להשתמש בנעליים. ובספר "גשר החיים" לרב טיקוצ'ינסקי כתב במפורש, שאין כל חשש בשימוש בנעליים. רק אצל מלך כתוב שאין הדיוט משתמש בשרביטו של מלך, כי זה בזיון המלכות. אבל בן אדם שאינו מלך, אין שום בעיה להשתמש בכל החפצים שלו.
שאלה: קריאה בתורה עם טעמים: האם מותר בזמן קריאת התורה לשים על הקלף שקף המראה את הטעמים?
תשובה: לעניות דעתי, נראה שכן. אמנם זה לא דומה למשקפיים, שעליהם אפשר לומר שהם טפלים לגוף. אבל סוף כל סוף, אפשר לקרוא מהכתב.
שאלה: כשרות וויסקי וקוניאק: שמעתי שאין צורך לכשרות במשקאות קוניאק וויסקי. אולם לפני מספר ימים העיר את עיני בחור חרדי שאמר שזה יין נסך. ילמדנו הרב מה הדין?
תשובה: ידוע שוויסקי מסקוטלנד אין בו דברים שאינם כשרים, והמדינה שם מקפידה מאוד שלא יערבו חומרים שונים, ולכן למעשה הוויסקי כשר. גם באמריקה הפיקוח די מהודק, ואולי אפשר גם בוויסקי מאמריקה להקל. לגבי וויסקי ממקומות אחרים, כמו קנדה ואירלנד, פיקוח המדינה פחות הדוק, ויש קצת חשש שאולי יש חומרים לא כשרים, כדוגמת שאריות מיין נסך. אמנם הרבנות הראשית כיום מקפידה מאוד שלא יאכלו וישתו דברים שאין להם כשרות, מחשש למכשולים שונים, ובכלל זה גם לגבי וויסקי מסקוטלנד. קוניאק חייב כשרות, מפני שהאלכוהול שבו מזוקק משמרים ומאלכוהול שביין לבן שעלול להיות יין נסך. ולכן אסור לשתות קוניאק בלי כשרות.